Title: ระเบียบสภามหาวิทยาลัยราชภัฏสวนสุนันทา ว่าด้วย การจ่ายเงินประจำตำแหน่งผู้บริหารและค่าตอบแทนพิเศษ พ.ศ. 2551

ระเบียบสภามหาวิทยาลัยราชภัฏสวนสุนันทา

ระเบียบสภามหาวิทยาลัยราชภัฏสวนสุนันทา
ว่าด้วย
การจ่ายเงินประจำตำแหน่งผู้บริหารและค่าตอบแทนพิเศษ
พ.ศ. ๒๕๕๑[๑]

โดยที่เป็นการสมควรให้มีระเบียบสภามหาวิทยาลัยราชภัฏสวนสุนันทา
ว่าด้วยการจ่ายเงินประจำตำแหน่งผู้บริหาร

อาศัยอำนาจตามความในมาตรา
๑๘ (๑๒) แห่งพระราชบัญญัติมหาวิทยาลัยราชภัฏ พ.ศ. ๒๕๔๗
และระเบียบสภามหาวิทยาลัยราชภัฏสวนสุนันทา
ว่าด้วยการบริหารเงินรายได้ของมหาวิทยาลัย พ.ศ. ๒๕๔๘ ข้อ ๑๓ (๑) และข้อ ๑๔
สภามหาวิทยาลัยราชภัฏสวนสุนันทา ในการประชุมครั้งที่ ๑๔/๒๕๕๑ เมื่อวันที่ ๒๒
ธันวาคม พ.ศ. ๒๕๕๑ จึงให้วางระเบียบไว้ดังนี้

ข้อ ๑ 
ระเบียบนี้เรียกว่า ระเบียบสภามหาวิทยาลัยราชภัฏสวนสุนันทา ว่าด้วย การจ่ายเงินประจำตำแหน่งผู้บริหารและค่าตอบแทนพิเศษ
พ.ศ. ๒๕๕๑

ข้อ ๒ 
ระเบียบนี้ให้มีผลใช้บังคับตั้งแต่วันถัดจากวันประกาศเป็นต้นไป

ข้อ ๓ 
บรรดา กฎ ระเบียบ ข้อบังคับ ประกาศ หรือคำสั่งอื่นใดของมหาวิทยาลัยราชภัฏสวนสุนันทา
ซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๔ 
ในระเบียบนี้
มหาวิทยาลัย หมายความว่า
มหาวิทยาลัยราชภัฏสวนสุนันทา
อธิการบดี หมายความว่า
อธิการบดีมหาวิทยาลัยราชภัฏสวนสุนันทา
ผู้บริหาร หมายความว่า ข้าราชการ
ผู้ดำรงตำแหน่งอธิการบดี รองอธิการบดี คณบดี ผู้อำนวยการสถาบัน ผู้อำนวยการสำนัก
ผู้อำนวยการศูนย์ฯ ผู้อำนวยการโรงเรียนสาธิต
หรือหัวหน้าหน่วยงานอื่นที่มีฐานะเทียบเท่าผู้ดำรงตำแหน่งดังกล่าว
ผู้ช่วยอธิการบดี ผู้อำนวยการกอง รองคณบดี รองผู้อำนวยการสถาบัน รองผู้อำนวยการสำนัก
รองผู้อำนวยการศูนย์ฯ รองผู้อำนวยการโรงเรียนสาธิต
หัวหน้าสำนักงานคณะหรือเลขานุการคณะ หัวหน้าภาควิชา
หรือหัวหน้าหน่วยงานอื่นที่มีฐานะเทียบเท่าผู้ดำรงตำแหน่งดังกล่าวตามที่สภามหาวิทยาลัยกำหนด
 ทั้งนี้
ให้หมายความรวมถึงผู้รักษาราชการแทน ผู้รักษาการในตำแหน่งหรือผู้ปฏิบัติหน้าที่ในตำแหน่งดังกล่าวด้วย
ค่าตอบแทนพิเศษ หมายความว่า
ค่าตอบแทนนอกเหนือจากเงินเดือนของข้าราชการและลูกจ้างประจำของส่วนราชการ

ข้อ ๕ 
ผู้บริหารที่รับเงินประจำตำแหน่งทางวิชาการหรือเงินประจำตำแหน่งอื่นอยู่แล้วให้ได้รับเงินประจำตำแหน่งและค่าตอบแทนพิเศษในตำแหน่งผู้บริหารตามระเบียบนี้ด้วย

ข้อ ๖ 
การจ่ายเงินประจำตำแหน่งผู้บริหารและค่าตอบแทนพิเศษตามระเบียบนี้
ให้เบิกจ่ายจากเงินงบประมาณแผ่นดินก่อน
ตำแหน่งใดที่ไม่สามารถเบิกได้ให้เบิกจ่ายจากเงินรายได้ของมหาวิทยาลัยหรือจากหน่วยงานที่ผู้ดำรงตำแหน่งนั้นสังกัด
เว้นแต่เงินรายได้ของมหาวิทยาลัยหรือหน่วยงานจัดสรรไว้ไม่เพียงพอ

ข้อ ๗ 
จำนวนตำแหน่งของผู้บริหารที่จะเบิกเงินประจำตำแหน่งตามระเบียบนี้ให้เป็นไปตามที่สภามหาวิทยาลัยกำหนด
ตำแหน่ง
อัตราการจ่ายเงินประจำตำแหน่งผู้บริหารและค่าตอบแทนพิเศษ ให้เป็นไปตามบัญชีแนบท้ายระเบียบนี้

ข้อ ๘ 
ให้อธิการบดีรักษาการให้เป็นไปตามระเบียบนี้
ในกรณีที่มีปัญหาจากระเบียบนี้ให้อธิการบดีเป็นผู้วินิจฉัยชี้ขาดและให้ถือเป็นที่สุด

ประกาศ ณ วันที่ ๒๒
ธันวาคม พ.ศ. ๒๕๕๑
กร  ทัพพะรังสี
นายกสภามหาวิทยาลัยราชภัฏสวนสุนันทา

[เอกสารแนบท้าย]

๑.
บัญชีแนบท้ายระเบียบตำแหน่งและอัตราการจ่ายเงินประจำตำแหน่งบริหารต่อเดือน
(ดูข้อมูลจากภาพกฎหมาย)

ปริญสินีย์/ผู้จัดทำ
๒๗ เมษายน ๒๕๕๔
คุณากร/ผู้ตรวจ

[๑] ราชกิจจานุเบกษา เล่ม
๑๒๖/ตอนพิเศษ ๕๐ ง/หน้า ๖/๗ เมษายน ๒๕๕๒